RÅDETS BESLUTNING af 29. juni 1998 om de nationale myndigheders høring af Den Europæiske Centralbank om udkast til retsforskrifter (98/415/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105, stk. 4, og artikel 4 i protokollen om statutten for Det Europæiske System af Centralbanker og Den Europæiske Centralbank, der er vedføjet som bilag til traktaten,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Den Europæiske Centralbank (3),

idet det handler i overensstemmelse med proceduren i traktatens artikel 106, stk. 6, og i nævnte protokols artikel 42, og

ud fra følgende betragtninger:

(1) Den Europæiske Centralbank (ECB) oprettes, så snart dens direktion er udnævnt;

(2) ifølge traktaten skal ECB høres af de nationale myndigheder om ethvert udkast til retsforskrift inden for dens kompetenceområder; Rådet fastsætter rammerne og betingelserne for denne høring;

(3) de nationale myndigheders høringspligt berører ikke disse myndigheders ansvar på de områder, der er underlagt denne bestemmelse; medlemsstaterne hører ECB om ethvert udkast til retsforskrift inden for dens kompetenceområder i overensstemmelse med traktatens artikel 105, stk. 4; listen over særlige emner i denne beslutnings artikel 2 er ikke udtømmende; artikel 2, sjette led, i denne beslutning berører ikke den nuværende kompetencefordeling for foranstaltninger vedrørende tilsyn med kreditinstitutter og det finansielle systems stabilitet;

(4) ESCB's monetære funktioner og transaktioner er fastlagt i statutten for Det Europæiske System af Centralbanker (ESCB) og ECB; de deltagende medlemsstaters centralbanker udgør en integrerende del af ESCB og skal udføre deres funktioner i overensstemmelse med ECB's retningslinjer og instrukser; i tredje fase af Den Økonomiske og Monetære Union (ØMU) hører de ikke-deltagende medlemsstaters myndigheder ECB om udkast til retsforskrifter om pengepolitiske instrumenter;

(5) så længe nogle medlemsstater ikke deltager i ESCB's monetære politik, vedrører denne beslutning ikke beslutninger truffet af disse medlemsstaters myndigheder i forbindelse med gennemførelsen af deres monetære politik;

(6) høring af ECB må ikke unødigt forlænge medlemsstaternes vedtagelsesprocedurer for retsforskrifter; dog skal de frister, som gælder for ECB's afgivelse af udtalelse, give ECB mulighed for at behandle de tekster, der forelægges banken, med den fornødne omhu; i særlige hastetilfælde, der f.eks. kan skyldes markedernes følsomhed, og som skal begrundes, kan medlemsstaterne fastsætte en frist på under en måned, som afspejler situationens hastende karakter; navnlig i sådanne tilfælde bør der finde en dialog sted mellem de nationale myndigheder og ECB, så begge parters interesser kan blive tilgodeset;

(7) i overensstemmelse med protokol nr. 11, stk. 5 og 8, som er knyttet til traktaten, finder denne beslutning ikke anvendelse på Det Forenede Kongerige, hvis og så længe denne medlemsstat ikke deltager i tredje fase af ØMU;

(8) fra datoen for oprettelsen af ECB til påbegyndelsen af tredje fase hører de nationale myndigheder ECB, jf. Rådets beslutning 93/717/EF (4) og traktatens artikel 109 L, stk. 2 -

VEDTAGET FØLGENDE BESLUTNING:

Artikel 1

1. I denne beslutning forstås ved:

»deltagende medlemsstat«: en medlemsstat, som har indført den fælles valuta i overensstemmelse med traktaten

»udkast til retsforskrifter«: alle bestemmelser, som bliver retligt bindende og finder generel anvendelse på en medlemsstats område og fastlægger regler for et ubegrænset antal tilfælde og er rettet til et ubegrænset antal fysiske eller juridiske personer.

2. Udkast til retsforskrifter omfatter ikke udkast til bestemmelser, der udelukkende har til formål at gennemføre fællesskabsdirektiver i medlemsstaternes lovgivning.

Artikel 2

1. Medlemsstaternes myndigheder hører ECB om ethvert udkast til retsforskrift inden for dens kompetenceområder i henhold til traktaten og navnlig om:

- valutaforhold

- betalingsmidler

- de nationale centralbanker

- indsamling, udarbejdelse og udgivelse af monetære og finansielle statistikker samt bank-, betalingssystems- og betalingsbalancestatistikker

- clearing- og betalingssystemer

- regler for finansielle institutioner, for så vidt de materielt påvirker de finansielle institutioner og de finansielle markeders stabilitet.

2. Desuden hører myndighederne i de ikke-deltagende medlemsstater ECB om ethvert udkast til retsforskrifter om pengepolitiske instrumenter.

3. Straks efter modtagelsen af et udkast til retsforskrifter underretter ECB de nationale myndigheder, der hører banken, om, hvorvidt udkastet efter ECB's opfattelse ligger inden for dens kompetenceområde.

Artikel 3

1. De nationale myndigheder, som udarbejder udkast til retsforskrifter, kan, hvis de finder det nødvendigt, give ECB en frist til at afgive udtalelse, som skal være på mindst en måned fra den dato, hvor formanden for ECB modtager meddelelse herom.

2. I særlig hastende tilfælde kan fristen være kortere. I så fald skal den myndighed, der hører ECB, begrunde sagens hastende karakter.

3. ECB kan i god tid anmode om, at fristen forlænges med op til fire uger. Denne anmodning kan ikke uden rimelig grund afvises af den myndighed, der hører ECB.

4. Når fristen er udløbet, forhindrer en manglende udtalelse ikke den nationale myndighed, der hører ECB, i at gå videre med sagen. Hvis ECB's udtalelse modtages efter fristens udløb, sikrer medlemsstaterne dog, at de myndigheder, der er nævnt i artikel 4, gøres bekendt med den.

Artikel 4

Medlemsstaterne træffer de nødvendige foranstaltninger for at sikre, at denne beslutning efterleves. Med henblik herpå sikrer de, at ECB høres på et passende tidspunkt, så den myndighed, der tager initiativ til et udkast til retsforskrift, kan tage hensyn til ECB's udtalelse, inden den træffer afgørelse om indholdet, og at ECB's udtalelse forelægges for den vedtagende myndighed, hvis der er tale om en anden myndighed end den, der udarbejdede de pågældende retsforskrifter.

Artikel 5

1. Denne beslutning finder anvendelse fra den 1. januar 1999.

2. Beslutning 93/717/EF ophæves med virkning fra den 1. januar 1999.

Artikel 6

Denne beslutning er rettet til medlemsstaterne.

Udfærdiget i Luxembourg, den 29. juni 1998.

På Rådets vegne

R. COOK

Formand

(1) EFT C 118 af 17. 4. 1998, s. 11.

(2) EFT C 195 af 22. 6. 1998.

(3) Udtalelse afgivet den 6. april 1998 (endnu ikke offentliggjort i Tidende).

(4) EFT L 332 af 31. 12. 1993, s. 14.